Il-Pulizija arrestat Sqalli ta’ 36 sena li jgħix is-Swieqi wara li allegatament inqabad fil-pussess ta’ 27 kilo droga. Il-Pulzija qalet li d-droga li sabet hija ta’ madwar għaxar kilogrammi ħaxixa, ħmistax-il kilo reżina tal-kannabis u kilo kokaina. Il-Pulizija mill-Iskwadra ta’ Kontra id-Droga kienet ilha bosta xhur tosserva dan il-każ u arrestat lill-Isqalli tard ilbierah wara nofsinhar. Il-Pulizija qalet li kkonfiskat ukoll għadd ta’ vetturi, flimkien ma’ ammont konsiderevoli ta’ flus kontanti. Il-Pulizija qalet ukoll li iktar tard arrestat Malti ta’ 45 sena minn Marsaskala b’konessjoni ma’ kilogramma ħaxixa tal-kannabis li nstabet f’għalqa f’Marsaskala. Iż-żewġ persuni qed jinżammu arrestati u fil-jiem li ġejjin mistennija jitressqu l-Qorti.